Luka Jović

Luka Jović (; s. 23. joulukuuta 1997 Bijeljina, Bosnia ja Hertsegovina) on serbialainen jalkapalloilija, joka edustaa Kreikan Superliigassa pelaavaa AEK Ateenaa. Jović on pelipaikaltaan hyökkääjä.http://int.soccerway.com/players/luka-jovic/290152/ Viitattu 4.6.2019.

 Seurajoukkueura 
Jović siirtyi Belgradin Punaisen tähden akatemiaan seitsenvuotiaana, ja teki debyyttinsä seuran edustusjoukkueessa 16-vuotiaana toukokuussa 2014. Hän pelasi seurassa kaikkiaan 42 Serbian Superliigan ottelua ja teki 12 maalia. Hänet myytiin helmikuussa 2016 portugalilaiseen suurseuraan Benficaan. Hän pelasi pääasiassa Benfican B-joukkueessa. Ykkösjoukkueessa hän pelasi kahdessa Primeira Ligan ottelussa sekä yhdessä Mestarien liigan ottelussa. Kaudet 2017–2019 hän oli lainalla Eintracht Frankfurtissa, jossa pelasi 54 Bundesliigan ottelua ja teki 25 maalia. Saksan cupissa 2018 hän teki välierän voittomaalin, muttei päässyt Frankfurtin voittamassa loppuottelussa kentälle. Kauden 2018–2019 Eurooppa-liigassa hän teki kymmenen maalia pelaamissaan 14 ottelussa.

Kesäkuussa 2019 espanjalainen Real Madrid teki Jovićin kanssa kuusivuotisen sopimuksen. Urheilulehti Marca kertoi seuran maksaneen pelaajasta 60 miljoonan euron siirtokorvauksen hänen entisille seuroilleen Benficalle ja Eintracht Frankfurtille. Hän pelasi Realin mestaruuteen päättyneellä kaudella 2019–2020 kaikkiaan 17 liigaottelua ja teki kaksi maalia. Seuraavalla kaudella hän pelasi neljä Espanjan pääsarjaottelua. Hän edusti tammi-kesäkuussa 2021 lainasopimuksella Eintracht Frankfurtia, jossa teki 18 bundesliigaottelussa neljä maalia. Kaudella 2021–2022 hän pelasi Primera Divisiónin mestaruuden voittaneessa Realissa 15 liigaottelua ja teki yhden maalin. Mestarien liigassa hän pelasi Real-vuosinaan yhdeksän ottelua, joista kolme kaudella 2021–2022, jolloin Real voitti Mestarien liigan. 

Kaudella 2022–2023 Jović edusti Italian Serie A:ssa Fiorentinaa, jossa pelasi 31 Serie A:n ja 13 Konferenssiliigan ottelua. Kummassakin kilpailussa hän teki kuusi maalia. Fiorentina ylsi Konferenssiliigassa loppuotteluun, jonka se hävisi. Syyskuun 2023 alussa Jović siirtyi AC Milaniin. Hän pelasi kaudella 2023–2024 Serie A:ssa 23 ottelua ja teki niissä kuusi maalia. Hän pelasi Mestarien liigassa kaksi ja Eurooppa-liigassa kolme ottelua ja teki jälkimmäisessä yhden maalin. Kaudella 2024–2025 Jović pelasi 15 Serie A:n ottelua, joissa hän teki kaksi maalia. Italian cupissa hän pelasi kaksi ottelua ja teki Milanin 3–0-voittoon päättyneessä välieräottelussa paikallisvastustaja Interiä vastaan joukkueensa kaksi ensimmäistä maalia. Tappiollisessa cupin loppuottelussa Bolognaa vastaan hän pelasi 62 minuuttia. Jovićin sopimus Milanin kanssa päättyi kesään 2025, eikä sitä jatkettu.

Elokuussa 2025 Jović allekirjoitti kaksivuotisen sopimuksen kreikkalaisseura AEK Ateenan kanssa. Hän teki ensimmäisen hattutemppunsa AEK:n pelaajana 30. marraskuuta 2025 Kreikan Superliigan ottelussa Panathinaikosta vastaan, jonka AEK voitti lukemin 3–2. Jović teki neljä maalia 18. tammikuuta 2026 kauden toisessa sarjakohtaamisessa Panathinaikosta vastaan.

 Maajoukkueura 
Maajoukkuetasolla Bosnian serbitasavallasta kotoisin oleva Jović edustaa Serbiaa. Hän pelasi kolme ottelua ja teki yhden maalin alle 19-vuotiaiden EM-kilpailuissa 2014. Alle 21-vuotiaiden EM-kilpailuissa 2019 hän pelasi kaksi ottelua. Hän pelasi ensimmäisen A-maaottelunsa Chileä vastaan kesäkuussa 2018. MM-kilpailuissa 2018 hän tuli loppuhetkillä kentälle ottelussa Brasiliaa vastaan. Ensimmäisen maaottelumaalinsa hän teki Saksaa vastaan maaliskuussa 2019. MM-kilpailuissa 2022 hän pelasi 35 minuuttia ottelussa Sveitsiä vastaan. Kesän 2024 EM-kilpailuissa hän pelasi Serbian kaikki kolme ottelua ja teki turnauksessa maansa ainoaksi jääneen maalin 20. kesäkuuta 2024 ottelussa Sloveniaa vastaan.

Jović on pelannut helmikuun 25. päivään 2026 mennessä kaikkiaan 50 A-maaottelua ja tehnyt 11 maalia. Hän on pelannut 13 MM-karsintaottelua ilman maaleja sekä viisi EM-karsintaottelua, joissa hän on tehnyt kaksi maalia.

 Lähteet 

Luokka:Serbialaiset jalkapalloilijat
Luokka:Vuonna 1997 syntyneet
Luokka:Elävät henkilöt